Når du dør, vil boet efter dig som udgangspunkt blive behandlet i det land, hvor du bor på det tidspunkt, og arven efter dig vil blive fordelt efter reglerne i det pågældende land. Hvis reglerne i dit nye hjemland medfører, at det er dine søskende eller din slægt i øvrigt, der skal arve, vil de med stor sandsynlighed gøre det, selv om de bor i Danmark, og du bor i udlandet. Det faktum, at arvinger og arvelader bor i forskellige lande, afskærer som udgangspunkt ikke, at arvinger kan modtage deres arv. Da boet efter dig vil blive behandlet i det land, du bor i, vil jeg anbefale dig at kontakte en advokat der og få oprettet et testamente. I testamentet skal du positivt tage stilling til, hvem der skal arve dig. Så vil arven blive fordelt til dem, du ønsker. Man opretter typisk ikke testamente, hvor der står, at bestemte personer ikke skal arve, for så er der ikke klarhed over, hvem der så skal arve i stedet. Hvis du, efter du har oprettet testamentet, flytter tilbage til Danmark eller til et tredje land, vil jeg anbefale dig at kontakte en advokat i det nye land for at oprette et testamente der. Det kan også være, at det første testamente skal trækkes tilbage. Ejendom i Danmark Du nævner ikke, hvor du bor, eller om du aktiver i Danmark. Hvis vi behandler et dødsbo i Danmark, tager vi os både af de aktiver, den afdøde har i Danmark og i eventuelle andre lande. Det er imidlertid ikke alle lande, der gør det. Nogle steder tager de sig kun af de aktiverne i det pågældende land. Hvis du har aktiver i Danmark, skal du derfor overveje, om du både skal oprette et testamente i Danmark og et i det land, du bor. Dermed sikrer du, at dine aktiver i Danmark heller ikke tilfalder din familie. For at opsummere vil jeg anbefale dig at begynde med at kontakte en advokat i dit nye land med henblik på at oprette et testamente, og hvis du har aktiver i Danmark, skal du også overveje at oprette et testamente i Danmark.